ชี้โอกาสช็อปหุ้นญี่ปุ่นยุ่นเดินหน้าลงทุนไทย
ธนาคารกรุงเทพชี้ โอกาสทองลงทุนที่ญี่ปุ่น ราคาสินทรัพย์ร่วงแล้ว 50% คาดลงอีก 3-5% ด้านทุนญี่ปุ่นเดินหน้าเข้าไทย
11 ส.ค. 2554

ธนาคารกรุงเทพชี้ โอกาสทองลงทุนที่ญี่ปุ่น ราคาสินทรัพย์ร่วงแล้ว 50% คาดลงอีก 3-5% ด้านทุนญี่ปุ่นเดินหน้าเข้าไทย
นายทวี พวงเกษแก้ว รองประธานอาวุโสและผู้จัดการ (ฝ่ายญี่ปุ่น) ธนาคารกรุงเทพ กล่าวในงานเสวนาแสดงทรรศนะต่อการสนับสนุนทางการเงินเพื่อส่งเสริมการลงทุนในญี่ปุ่นว่า ขณะนี้เป็นโอกาสทองในรอบ 50 ปี ในการเข้าไปลงทุนในประเทศญี่ปุ่น เนื่องจากราคาสินทรัพย์และมูลค่าของบริษัทลดลงมาโดยตลอด หรือ 18 ปีมานี้ คาดว่าลดลงไปแล้วประมาณ 50% และคาดว่าราคาของสินทรัพย์จะลดลงอีก 3-5% และรัฐบาลมีการลดภาษีเพื่อโปรโมตด้วย
นายทวี กล่าวว่า การลงทุนแนะนำให้ใช้เงินกู้สัดส่วน 70% ส่วน 30% ใช้กระแสเงินสดตัวเอง และให้ลงทุนในธุรกิจที่จะมีกระแสเงินสดเข้ามาอย่างต่อเนื่อง เช่น โรงแรม สำนักงานออฟฟิศ 
นายฮิเดอากิ ฟูจิยามา ประธานเจ้าหน้าที่บริหาร JAIC Asia Holdings Pte Ltd. เวนเจอร์แคปปิตอล กล่าวว่า นับตั้งแต่ปี 2533 ทาง JAIC ได้ลงทุนในไทยแล้วประมาณ 250 ล้านเหรียญสหรัฐ และขณะนี้นโยบายยังคงไม่เปลี่ยนแปลงไปจากเดิม คาดหวังผลตอบแทนปานกลางที่ระดับ 10-20% ต่อปี
ด้านตลาดหลักทรัพย์ เอ็ม เอ ไอ (mai) ลงนามความร่วมมือกับตลาดหลักทรัพย์ TOKYO AIM เพื่อสนับสนุนธุรกิจที่มีศักยภาพให้สามารถเข้าถึงแหล่งทุนและแลกเปลี่ยนข้อมูลในการพัฒนาและเพิ่มประสิทธิภาพของทั้งสองตลาด